鼓吹曲辭 有所思
作者：盧仝
朝代：唐

paragraphs: 當時我醉美人家，美人顏色嬌如花。
今日美人棄我去，青樓珠箔天之涯。
天涯娟娟常娥月，三五二八盈又缺。
翠眉蟬鬢生別離，一望不見心斷絕。
心斷絕，幾千里，夢中醉臥巫山雲。
覺來淚滴湘江水，湘江兩岸花木深。
美人不見愁人心，含愁更奏綠綺琴，調高弦絕無知音。
美人兮美人！不知爲暮雨兮爲朝雲。
相思一夜梅花發，忽到窗前疑是君。